കുതിരാനില് കുരുക്കഴിയുന്നു തൃശൂര്: ഏറെക്കാലത്തെ അനിശ്ചിതത്വത്തിനു വിരാമമിട്ട് കുതിരാന് തുരങ്കം ഗതാഗതത്തിനായി തുറന്നു. പാലക്കാട്നിന്നു തൃശൂരിലേക്കുള്ള പാതയിലെ തുരങ്കമാണ് ഔദ്യേഗികച്ചടങ്ങുകളില്ലാതെ ഗതാഗതത്തിനു തുറന്നുനല്കിയത്. വാഹനങ്ങള് തുരങ്കംവഴി കടത്തിവിട്ടുതുടങ്ങി. സംസ്ഥാന സര്ക്കാരിന്റെ വിവിധ വകുപ്പുകളുടെ പരിശോധനകള്ക്കു ശേഷമാണ് കേന്ദ്രസര്ക്കാരിനു കീഴിലുള്ള ഉപരിതല ഗതാഗതവകുപ്പ് അനുമതി നല്കിയത്. ഒരു തുരങ്കത്തിലൂടെ ഇന്നലെ വൈകിട്ട് ഗതാഗതം ആരംഭിക്കാന് കേന്ദ്രമന്ത്രി നിതിന് ഗഡ്കരി അനുമതി നല്കിയതോടെ ചരിത്ര മുഹൂര്ത്തത്തിനു വഴി തുറന്നു. സംസ്ഥാനത്തെ ആദ്യ തുരങ്കപാതയാണിത്. ട്വിറ്ററിലാണ് കേന്ദ്രം ഇതസംബന്ധിച്ച അറിയിപ്പുനല്കിയത്.തുരങ്കങ്ങളിലൊന്നു യാഥാര്ഥ്യമായതോടെ മൂന്നുകിലോമീറ്ററുള്ള കുതിരാന് കയറ്റം ഒന്നര കിലോമീറ്ററായി കുറഞ്ഞു. 10 മീറ്റര് ഉയരവും 14 മീറ്റര് വീതം വീതിയും 945 മീറ്റര് ദൈര്ഘ്യവുമാണ് തുരങ്കപാതയ്ക്ക്. ഓരോ 300 മീറ്ററിനുമിടയില് തുരങ്കങ്ങളെ ബന്ധിപ്പിക്കുന്ന പാതയുമുണ്ടാകും. അപകടമുണ്ടായാല് ഗതാഗതം തടസപ്പെടാതിരിക്കാനാണിത്. രണ്ടു തുരങ്കങ്ങളുടേയും നിര്മാണം പൂര്ത്തിയായശേഷമാകും ഔദ്യോഗിക ഉദ്ഘാടനച്ചടങ്ങ്. ഒരു തുരങ്കം മാത്രം തുറന്നതിനാല് ടോള് പിരിവ് ഇപ്പോള് അനുവദിക്കില്ലെന്നാണ് സൂചന. തൃശൂര് ജില്ലാ കലക്ടര് ഹരിത വി.കുമാര്, സിറ്റി പോലീസ് കമ്മിീഷണര് ആര്. ആദിത്യ തുടങ്ങിയവര് ചേര്ന്ന് ഇന്നലെ രാത്രി ഏഴേ മുക്കാലോടെയാണ് തുരങ്കം തുറന്നത്. വാഹനങ്ങള്ക്കു പിന്നാലെ കാല്നടയായാണ് കലക്ടര് തുരങ്കമുഖത്തേക്കു വന്നത്. ബൈക്കുകളിലും കാറുകളിലും എത്തിയ യാത്രികര് ആരവങ്ങള് മുഴക്കി ആഹ്ളാദം പങ്കിട്ടു. അലങ്കരിച്ച തുരങ്കപാതയില് വലിയ തിരക്കാണ് അനുഭവപ്പെട്ടത്. ഓഗസ്റ്റ് ഒന്നിനകം പാത തുറന്നുകൊടുക്കാന് മുഖ്യമന്ത്രിയുടെ നേതൃത്വത്തില് ചേര്ന്ന ഉന്നതതലയോഗം നിര്ദേശിച്ചിരുന്നു. അതേസമയം,കനത്ത മഴയുണ്ടായാല് തുരങ്കമുഖത്തു മണ്ണിടിച്ചിലുണ്ടാകുമോ എന്ന ആശങ്കയുണ്ട്.